Il-Partit Nazzjonalista jagħmel referenza għall-pubblikazzjoni tan-numru l-ġodda u l-frekwenzi tal-karozzi tal-linja mill-Ministru għat-Trasport Joe Mizzi. Din l-iskeda ma fihiex informazzjoni dwar ir-rotot u minn fejn se jgħaddu l-karozzi tal-linja tas-servizz immexxi mill-Gvern iżda tgħid biss minn fejn jitilqu u fejn itemmu l-vjaġġ tagħhom. Il-pubbliku Malti u Għawdxi qiegħed jistenna ferm aħjar minn dan, speċjalment meta l-Ministru Mizzi kien ilu sitt xhur li għamel il-konsultazzjoni li stqarr li għamel mal-Kunsilli Lokali u b'hekk kellu żmien aktar minn biżżejjed sabiex ifassal u jippubblika l-informazzjoni sħiħa dwar ir-rotot. Il-Ministru Mizzi għandu wkoll ikun ċar mal-pubbliku li jħallas it-taxxi kemm qed jantiċipa li se jkun it-telf fis-servizz tat-trasport pubbliku, li issa qiegħed kompletament f'idejn il-Ministru Mizzi. Dan għaliex sal-aħħar tas-sena l-oħra, it- kien iħallas biss is-sussidju lill-kumpanija li kienet qed topera s-servizz, imma issa jrid iħallas l-ispejjeż kollha ladarba l-Ministru ħalla lill-kumpanija Arriva titlaq. Il-Ministru Mizzi għandu jgħid ċar lill-pubbliku li juża l-karozzi tal-linja x'bidliet se jkun qed jagħmel din is-sena stess fis-servizz. Qed jidħlu rapporti li s-servizz matul dan ix-xahar mar lura u l-Ministru Mizzi issa ma jistax iwaħħal aktar fil-kumpanija li kienet tipprovdi s-servizz sas-sena l-oħra. Issa l-Ministru għat-Trasport hu direttament responsabbli li jtejjeb sostanzjalment is-servizz, kif wiegħed ripetutament il-Gvern, minn dak li hu stess kien jiddeskrivi bħala "diżastru". Il-pubbliku qed jistenna li kemm din is-sena kif ukoll meta jidħol operatur ġdid, min juża t-trasport pubbliku jkollu garanzija tal-puntwalità. Huwa inutli li l-Ministru Mizzi jippubblika frekwenzi li ma jintrabatx li jinżammu. Il-puntwalità kienet element ewlieni ta' kritika għas-servizz tal-kumpanija Arriva u l-pubbliku jistenna li l-puntwalità titjieb sostanzjalment. Il-Ministru Joe Mizzi għandu wkoll jagħti garanzija li l-prezzijiet tal-biljetti ma jogħlewx u lanqas ma tonqos il-flessibilità tagħhom. Wieħed mill-aktar elementi pożittivi tas-servizz sas-sena l-oħra kien in-nollijiet mill-aktar raġonevoli u l-flessibilità tal-biljetti, b'biljetti li jvarjaw minn sagħtejn sa tliet xhur u b'roħs għall-istudenti u sostanzjali għall-anzjani. Il-Ministru Joe Mizzi għandu jintrabat li ma jmurx lura minn dan l-element pożittiv. Il-Partit Nazzjonalista jtenni li l-Ministru Mizzi għandu wkoll jiggarantixxi l-impjieg tal-ħaddiema li kienu f'idejn l-Arriva. Illum, dawn il-ħaddiema huma impjegati tal-Gvern u l-Gvern għandu jara li jkun impjegatur mudell tagħhom sabiex jagħti eżempju lil min se jidħol għas-servizz waqt li l-Gvern għandu jiggarantixxi l-impjiegi li qed jgħajxu aktar minn 1,100 familja. Uffiċċju Informazzjoni Partit Nazzjonalista
Dak li ppubblika l-Ministru Joe Mizzi mhux biżżejjed